《赠清霞子》
明代·屈大均

我昔游太华，亦上终南山。为寻仙人清霞子，那知乃在东湖间。

本是紫髯一将军，家在贺兰临塞云。赫连台畔时游猎，花马池前成典坟。

曾逐孙公大司马，血战黄巾郏城下。七日霖雨真可怜，三军粮绝泪频洒。

潼关再战功垂成，天妒孙公使结缨。为忠只有乔参赞，作叛何多白总兵。

清霞此时河南走，黄石兵书尝系肘。英雄且战且学仙，旷达一吟一饮酒。

九圣微言久寂寥，神明幽赞暮还朝。王弼天人谈不倦，庄周蝴蝶梦相邀。

东湖水自罗浮落，石室烧丹汝新作。要将鸡犬共冲云，莫使嫦娥先窃药。

潘茂名、郁先生，千年象数相传授，后天之学汝尤精。

至人变化无生死，一龙一蛇谁得似。曼倩何妨谑浪多，老聃不在虚无里。

夏日荷花满湖绮，玉琴三弄鸳鸯起。我言素女即丹砂，君欲云英化为水。

作者简介：屈大均（1630—1696）明末清初著名学者、诗人，与陈恭尹、梁佩兰并称“岭南三大家”，有“广东徐霞客”的美称。字翁山、介子，号莱圃，汉族，广东番禺人。曾与魏耕等进行反清活动。后为僧，中年仍改儒服。诗有李白、屈原的遗风，著作多毁于雍正、乾隆两朝，后人辑有《翁山诗外》《翁山文外》《翁山易外》《广东新语》及《四朝成仁录》，合称“屈沱五书”。